地名: 知禮 (慶尚道, 縣（監）)
年: 1608.0

○禮曹啓曰: "慈殿進香於殯殿時, 祝文頭辭令禮官定奪。 臣等之意, 則祝文頭辭王妃姓氏敢昭告云云, 似爲宜當。" 傳曰: "知道。" ○昭敬大王行狀:國王姓李氏, 名恭僖王之孫, 德興君
              岹之第三子也。 母鄭氏, 領議政世虎之女, 以嘉靖壬子十一月十一日, 生王於漢城之仁達坊。 王生而質美動好率禮。 幼時, 恭憲王嘗竝與二兄召入, 脫所御冠令以次着觀所爲。 次及於王, 王跪而辭曰: "君上之御, 臣子何敢掛頭?" 恭憲王驚嘆曰: "然。 當以此冠遂給汝也。" 因問君與父孰重, 令書字以對則曰: "君親雖曰不同, 忠孝本無異
              二致。" 恭憲王大奇之。 旣長封河城君。 嘉靖乙丑, 恭憲王有疾。 世子暊旣卒, 儲嗣未定。 首相李浚慶等建議, 請預選於諸姪中。 恭憲王遂命王。 入侍醫藥, 仍命別擇儒士爲師傅輔導之, 眷愛特厚, 國內人心咸屬焉。 隆慶元年丁卯, 恭憲王薨。 大臣以王妃奉遺命敎迎王以入。 王方服母喪居私第, 涕泣固讓。 群臣擁戴迫而後乃行。 時, 翰林院檢討許國、兵科給事中魏時亮來頒穆宗皇帝登極詔, 方入境, 聞國君新喪, 未有儲嗣, 甚以爲憂。 及頒詔之日, 見王儀表端莊、禮度閑雅, 相與旋目賞歎曰: "東方眞主出矣。" 時, 王年纔十六矣。 遣陪臣告訃于朝, 且請承襲。 翌年正月, 皇帝遣太監姚臣、李慶, 齎詔封爲朝鮮國王, 欽賜誥命冕服綵幣。 王卽遣右議政丁應斗等奉表謝恩。 王嗣位之初, 銳意圖治專精學問, 日御書筵討論經史, 夜分不寢。 時名儒李滉解官歸鄕, 聚徒講學, 自前王時屢召, 未至也。 王致誠盡禮敦諭起之, 擢爲貳公。 滉感激知遇疏陳治道六條, 又撰《聖學十圖》、《西銘考證》, 手寫程子
              《四勿箴》, 以進。 王虛心嘉納命, 皆繕寫爲屛, 置諸左右, 朝夕觀省。 不時召對從容講道, 禮遇隆重, 期臻至治。 及滉亡傷, 悼不已敎曰: "滉之隻字片言皆可傳後, 其令有司裒集刊行。" 本國舊稱文獻之邦, 而其於格致誠正之學, 則罕有傳焉。 自高麗
              鄭夢周始倡絶學, 至本朝金宏弼、鄭汝昌、趙光祖、李彦迪等相繼而起, 講明道義, 發揮經傳。 王以此人等大有功於斯道, 首命賜祭守塚, 贈官與諡錄其子孫, 命儒臣柳希春等撰次其行名曰‘《儒先錄》。’ 仍命刊行《近思錄》、《心經》, 且以《何氏小學》名物、度數最爲詳密, 便於初學, 本朝所撰《三綱行實》可以扶植倫紀, 竝命刊行。 敎該曹曰: "近來師儒之選, 皆尙文詞, 至於德修學明之士, 則未見其人。 以此黌舍游學之士, 則皆以習文藝決科第爲業, 未聞爲切問近思之學。 士習如此, 他日成就將何所觀? 京中如此, 外方可知。 有學行堪爲師表之人, 擢授方面之任, 以付風化之權, 巡行列邑, 勸課敎誨。 厚倫成俗端在於此。 且爲學之方, 莫先於《小學》。 入學時, 必令講試《小學》, 則幼學之士, 自知向方, 以此申飭學行。" 又敎以薦進遺逸爲新政第一。 遂馹召徵士曺植、成運等, 不次超敍, 或不能赴, 則獎諭勤懇。 其他以經明行修著稱者, 前後擢用甚多, 至有白衣陞卿宰者。 嘗於筵中論賢邪進退之機曰: "奸黨碑立, 而汴京墟, 僞學籍成, 而南宋亡。 雖悔於終, 亦無及矣。 可不戒哉?" 時, 臺諫追論先朝奸臣南袞等戕害士林之罪, 請削官爵。 人或以事在旣往爲言。 王曰: "欲罪南袞者, 所以追慕趙光祖之道學, 且以定一時之趨向也。" 遂罪之。 且命錄用故儒臣金宗直子孫, 追贈忠臣宗室朱溪君
              深源官爵。 其彰善癉惡類此。 是年, 穆宗皇帝冊封皇太子, 遣翰林院檢討成憲、禮科給事中王璽頒降詔勅, 遣陪臣奉表陳賀。 嘗有講官進言曰: "今者朝無權奸, 國無邊警, 正此爲治之日也。" 王曰: "此說不然。 孟子當戰國之時, 勸諸侯以王道。 國家雖戰爭多事, 豈有不能爲治之時哉?" 己巳秋, 恭憲王三年喪畢, 納潘城府院君
              朴應順女朴氏爲妃。 六年壬申, 翰林院編修韓世能、吏科給事中陳三謨頒今皇帝登極詔。 翌年, 王遣右議政朴淳等奉表陳賀。 時, 旱災切迫, 王避殿減膳禱雨禁中, 執圭立庭終日不懈, 遂致甘霖。 又因天變大臣乞免。 王曰: "推咎台衡以應災變? 吾誰欺? 欺天乎? 漢之人君以罷相塞天譴, 君子譏之。" 仍以手筆下求言之敎, 首尾百餘言, 無非引咎求助之意。 太學儒生上疏闢佛。 王手札答之曰: "在首善之地, 講論者道義也, 期待者程
              朱也, 宜益動心忍性, 切磋琢磨。 敬義夾持表裏交養, 爲他日眞儒, 立於朝端, 上輔寡君, 下澤斯民, 使治隆而俗美, 則吾道之衰, 異端之盛, 不足慮也。 何必如太武誅沙門、毁佛寺之爲哉?" 又上疏請金宏弼、鄭汝昌、趙光祖、李彦迪、李滉等從祭文廟。 答曰: "難愼而不敢輕許者, 只緣其事重也, 自有議定之日。 且尊五臣莫如尊其學也。 諸生無非英才好學之彦, 宜懋時敏相與講磨孜孜, 共成大儒, 勉輔不辟, 是予所望。" 嘗敎儒臣曰: "予嘗讀文山
              《指南錄》, 悲涼慷慨, 不忍終篇。 夫文山, 夷、齊後一人, 而已爲萬世人臣之表, 准我國鄭夢周節義文章, 可與文山儷美, 其文集竝速印出頒布。" 仍命相臣盧守愼作序以進。 儒臣李珥撰進《聖學輯要》。 王深加嘉獎, 卽命刊行。 時, 王有疾, 久而乃瘳。 禮曹累請陳賀。 王曰: "人之疾殆, 未必不由於失攝之致。 頃者不意得病, 危而復蘇, 貽憂大臣, 驚動群下, 方且祗懼悔罪之不暇, 豈可偃然受賀乎?" 乙亥, 恭憲王妃沈氏薨, 禮官據《五禮儀》卒哭後當用玄冠, 烏角帶。 持平閔純上疏以爲: "三年通喪, 無貴賤一也。 宜從朱子之議, 用白帽布裹角帶。" 廷議不一。 王乃斷然行之, 居喪一遵禮制。 終三年未嘗啓齒。 丁丑十一月, 榮靖王妃
              朴氏薨, 禮曹以爲: "當從叔姪之服, 服齊衰期年。" 相臣朴淳等以爲: "王於榮靖王妃有祖孫之義, 以繼體之重, 當服三年。" 王從其議, 遂定爲三年喪, 治葬奉祭式禮莫愆。 先是奸臣李芑、尹元衡等於乙巳年間, 謀殺尹任、柳灌等, 至於錄勳, 群情久愈冤憤。 王以事在先朝不欲輕改, 及是竝命復官削勳。 中外咸快。 壬午八月, 皇太子誕生, 皇帝遣翰林院編修黃洪憲、工科給事中王敬民來頒詔書, 卽遣陪臣奉表陳賀。 丙戌十月, 聖節陪臣尹自新在會同館失火。 王驚駭不已, 使臣以下竝拿鞫定罪, 卽遣陪臣奉表陳謝。 皇帝以王忠愼可嘉降勅獎諭, 仍賜蟒衣綵段。 丁亥, 日本差使臣來款。 時, 平秀吉簒君自立。 王敎曰: "日本廢放其主, 乃簒弑之國。 不可接待其使, 當以大義開諭却之。" 命廷臣雜議, 皆以爲化外之國不可責以禮義。 王雖黽勉許之, 而其守義之嚴如此。 戊子, 謝恩使兪泓回自京師, 宗系改正, 竝惡名昭雪。 《會典》一冊禮部題准給送, 皇帝降勅褒諭。 先是, 國祖康獻王被本國叛賊尹彝、李初誣告于中朝, 以康獻王稱爲弑逆臣李仁任之後。 《皇明祖訓》及《大明會典》俱錄其誣語。 自王七代祖恭定王以至前王, 累世陳奏以辨其誣, 每奏輒蒙許改, 而所改之辭尙未昭示。 及王嗣服慨然發嘆曰: "國系受誣二百餘年, 何可偃然食息於覆載之間乎? 宜極擇使价血誠奏籲, 以期昭辨。" 乃於萬曆元年, 遣陪臣李後
                  [浚]
                白等, 三年乙亥, 遣陪臣洪聖民等, 六年戊寅, 遣陪臣金繼輝等, 十二年甲申, 遣陪臣黃廷彧等, 節續齎奏陳請。 每當封奏, 王必戒使臣曰: "不得準請, 則毋還也。" 其危辭懇語, 可以感動天地。 至是始得快覩昭雪。 王敎群臣曰: "賴諸卿之力, 今日得有此事, 皇恩罔極。 古之人君, 莫大於中興祖業、匡復舊物, 然此不過外物耳。 豈如今日得雪數百年至痛, 使彝倫攸敍東韓再造? 予可以有辭于祖先矣。" 遂親行告祭于宗廟社稷。 敎曰: "今日親奉寶典, 祗告太廟, 志願畢矣。 可大赦與臣民同其慶。 且新受景命已告廟社, 夫子乃彝倫之主, 予當親祭以告彝倫復敍之意。" 遂祭文廟。 且命兪泓等一行及承文院提調等賜宴于太平館以勞之。 又敎曰: "禮曰‘君賜衣服, 服以拜賜。’ 古人於君賜之物, 必服之者, 所以榮君恩也。 上年帝賜蟒衣置之臥榻之上, 夙夜拱北竊祝, 而惶恐不敢服。 今將祗見先王, 予欲服此以覲祖先。" 十九年辛卯, 平秀吉又遣玄蘇等, 致書本國。 聲言欲犯上國, 脅以假途, 言辭悖慢, 非臣子所忍聞。 王據以大義斥絶其使, 卽差陪臣金應南將, 日本兇謀情節移咨禮部。 先是, 倭賊以犯上國之言, 流布於琉球國, 且誣稱朝鮮亦已屈服。 琉球以其言聞于天朝。 兵部使遼東移咨本國, 問其是否, 金應南之行, 適及於此時。 天朝見本國咨文, 始知倭奴誣慢兇悖之狀。 皇帝降勅褒諭, 仍賜白金綵幣特優。 王奉勅感激, 大赦臣民, 卽差陪臣韓應寅等備將日本書契及事情另行陳奏。 方與一國臣民繕修城池, 整飭邊備, 以爲守禦之計。 二十年壬辰, 賊乃空國而來, 長驅蹂躪, 勢如破竹。 是其射天之計固非一日, 蓄謀藏兇乘時以發。 本國累世昇平, 民不知兵, 一朝猝遇狂寇, 翦焉不支, 南中州郡相繼摧陷。 王分遣將士扼守要衝, 嚴諭都民, 禁無出城。 下哀痛罪己之敎, 徵八路勤王之兵, 以示效死勿去之義。 及至李鎰之師, 潰於尙州, 而鳥嶺不守, 申砬之兵, 又敗於忠州之㺚川, 大賊乘之, 其鋒不可當。 王知大勢已去, 乃謂群臣曰: "此賊謀犯天朝, 實天下之賊也。 我當爲天朝死守封疆, 而惟其衆寡之勢, 萬不相敵。 旣不能力抗兇鋒遮截賊路, 則無寧歸近父母之邦, 上訴於聖天子乞王師, 以討此賊耳。" 遂定西遷之計。 仍移咨遼東都司, 申報各衙門, 使之轉奏。 于時王妃朴氏無子, 儲位未定。 四月二十七日, 群臣皆以爲: "宜建儲嗣以鎭危疑。" 王召大臣謂之曰: "後事之託, 固有所屬, 而特未遑耳。 光海君聰明仁孝, 好學不倦, 年旣長成, 可從民望, 定爲儲嗣。" 諸臣咸頓首稱賀曰: "宗社、臣民之福也。" 二十八日, 以光海君爲王世子。 時, 國事蒼黃未及專奏, 先令咨報遼東, 轉奏朝廷。 三十日, 賊報益急, 王乃出城西行, 分遣諸子號召四方。 世子從王以行。 及平壤失守, 王進駐義州, 乃令世子奉廟社主從。 以若干臣僚前往東南, 庶通湖、甸聲勢。 乃觸冒危險, 出平壤歷黃海東至於江原道
              伊川縣, 所過傳檄召, 募諭以大義。 奔竄之民, 聞聲坌集, 皆思奮義爭, 起而殺賊。 八月, 王遣陪臣鄭崑壽等陳奏賊情于天朝, 請師討賊。 九月, 皇帝遣行人薛藩降勅慰諭曰: "爾國世守東藩, 素效恭順, 衣冠文物號稱樂土。 近聞倭奴猖獗, 大肆侵凌, 攻陷王城, 掠占平壤。 生民塗炭, 遠近騷然。 國王西避海濱, 奔越草莽。 念玆淪蕩, 朕心惻然。 昨傳告急聲息, 已勅邊臣發兵救援。 今特差行人司行人薛藩齎勅諭爾國王。 當念爾祖宗世傳基業, 何忍一朝輕棄? 亟宜雪恥除兇, 力圖匡復。 更當轉諭該國文武臣民, 各堅報主之心, 大奮復讎之義。 朕今專遣文武大臣二員統率遼陽各鎭精兵十萬, 往助討賊, 與該國兵馬前後夾攻務期勦滅凶殘, 俾無遺類。 朕受天命, 君主華夷, 方今萬國咸寧, 四溟安靜。 蠢玆小醜輒敢橫行。 復東南邊海諸鎭竝宣諭琉球、暹羅等, 國集兵數十萬, 同征日本直擣巢穴。 務令鯨鯢授首海波晏然, 爵賞、茂典, 朕何愛焉? 夫恢復先世土宇, 是爲大孝; 急救君父患難, 是爲至忠。 該國君臣素知禮義, 必能仰體朕心, 光復故物, 俾國王奏凱還都。 仍保宗廟社稷, 長守藩屛, 庶慰朕恤遠字小之意, 欽哉!" 王在義州率百官迎于江上, 失聲慟哭。 哀動左右, 群臣皆哭。 王謂勅使曰: "倭奴將犯上國, 小邦抗義斥絶, 罹此喪敗。 朝廷若見倭奴書契, 則可知此賊情狀矣。" 十一月, 皇帝特賜白金二萬兩。 王拜受感泣, 分賜扈從諸臣及陣上將士。 王謂近臣曰: "避亂之人, 槀死山谷, 極爲可哀。 其令各道守臣救活。" 十二月, 皇帝遣提督李如松等領遼、廣兵四萬出來。 王盡誠迎勞涕泣而言曰: "蒙皇上罔極之恩, 得見大人, 小邦一縷之命, 惟托於大人。" 提督見王忠懇爲之動色。 二十一年癸巳正月, 提督協率本國軍兵, 大破平壤之賊。 王謂群臣曰: "天兵今雖乘勝長驅, 倭奴剽悍, 秀吉兇狡。 若悉聚諸道之賊, 以爲抗拒之計, 則勝負未可知。 今以一捷動色相慶, 不亦可憂乎?" 是月, 自義州進向平壤, 將行登門樓曉諭州民, 盡減徭役, 且賜田租。 西向皇都行望闕禮而發。 到定州, 世子奉廟社主來迎。 王敎曰: "今日急務, 只在天兵糧餉。 予欲以匹馬策應於天兵之後, 而續來天將亦當留待, 其令世子前進安州一以策應、一以督運。" 仍敎曰: "平壤舊都之民, 陷賊而死者, 竝皆收瘞, 立標, 俾無暴露之骨。" 且命: "轉輸糧械, 扈衛之人切宜減數務令簡約, 供膳毋過三四器。" 四月, 聞官軍收復京城, 群臣請賀。 王曰: "此可慰而不可賀也。 但當率臣民行望闕禮, 以謝皇恩而已。" 仍令耆老、人民一時行禮, 與知感激皇恩之義。 六月, 王發永柔向京城。 居民等上疏請留。 王手札答之曰: "今予之行, 非欲棄爾等而去也。 但聞京城之民, 飢餓失所, 日望予至。 非予遄進, 不足以救之, 都民之望予, 何以異於爾等之欲留乎?" 仍饋酒以送。 時, 京外饑荒, 王下敎曰: "都民聞予近住, 其望之之心爲如何哉? 其發近邑之粟, 船運京江。 若不足則卽遣承旨, 發京倉以賑之。" 王見內人炙食牛肉, 敎曰: "非牛不能耕田, 人而殺牛, 不仁甚矣。 目今蕩敗之際, 雖嚴禁猶懼不足以孶息, 況屠殺無忌乎? 內人則已爲重究。 本邑守令不爲禁斷, 其令勘罪。" 嘗於行中失落所御弓子, 有人得之。 本官囚繫以聞, 王曰: "旣已失之, 則有得之者無怪。" 卽命放之。 聞者咸悅。 提督李如松聞王筆法精妙, 求之甚懇。 王辭以疾曰: "予於提督, 磨頂放踵有所不辭。 但形骸徒存, 而神魂已脫, 揮筆成字誠所難能。" 竟不許。 蓋其微意不欲以小技示於人也。 九月, 王還京城。 令近臣發倉實, 以賑飢民, 且減內廚日供之米, 特分給之。 都民之死於賊者, 設壇致祭, 收瘞。 亦遍下書通諭八道, 量減貢賦, 盡廢貢獻, 忠臣、孝子、烈女訪問褒錄。 仍敎禮曹曰: "喪亂之後, 都民之死者, 何限? 意其遺民過半縞素, 及入城之日, 見都民塡塞, 而未有服喪者。 此必亂後倫紀墮廢而然, 所關非輕。 其令各部糾檢。" 先於五月, 王遣陪臣表獻方物以謝, 迄蒙皇恩, 收復京城。 十一月, 皇帝遣行人司行人司憲降勅曰: "昨者王以大兵驅倭出境, 還歸舊國, 上表進方物來謝。 朕心深用嘉悅。 念玆復國重事, 不可照常報問。 今特遣使降諭兼賜大紅蟒衣二襲、彩段四表裏, 以示朕惓惓爲王遙慰之意。" 王卽遣陪臣上表、陳謝。 王還都之後, 首命收聚書籍, 藏于芸閣。 且欲親祭文廟, 禮官以爲: "聖殿燒盡, 亦無位板, 行祭無所。" 王敎曰: "予見則異於是。 夫神之在天下, 如水之在地中, 無所往不在。 鬼神無常享, 惟其致敬, 則神在是矣。 故古人或設壇而祭, 豈必待木主哉? 予意築壇於學宮之側, 設位於其上, 躬進以祀之, 一以慰先聖之靈, 一以重倫紀於干戈之中也。" 敎大臣曰: "爲政在於得人。 我國人才眇然, 其所收用者, 只在科擧。 科擧投牒之場, 安能盡人之才而得豪傑之士哉? 四方之廣, 豈無瓌才異行之士空老林下? 古人曰: ‘大臣以人事君。’ 昔晏嬰薦其僕臣, 謝安擧其兄子。 苟其人也, 不以微賤而嫌, 不以親戚而避。 可合擢用者, 其各薦擧。" 京畿之民, 以催糴爲苦, 呈訴於駕前。 王敎曰: "有司獨不見畿甸之田野耶? 蓬蒿滿目, 何忍催租?" 時, 王寓貞陵洞行宮, 一日敎該官曰: "不可長處閭閻, 卽舊宮城內略構草家, 欲爲移寓。 昔衛君茇舍于漕, 古亦有爲草屋而居之者。 此誠何時欲居大廈乎?" 天將有以營建王宮爲言。 王曰: "深讎未復, 何以家爲?" 天將歎服。 二十三年乙未, 王遣陪臣奏請冊封王世子。 皇帝降勅曰: "勅諭朝鮮國
              光海君
              諱
              
                琿
              。 先該經理官題稱: 「倭衆遁歸, 屬國已復。 光海君, 靑年英發, 臣民服從, 宜令其選帶忠義陪臣, 駐箚全、慶地方, 經理防禦。」 該部議覆請: 「給專勅以便責成。」 今特命爾, 總督全、慶軍務, 積儲錢糧, 號召壯勇, 一應設險、置器、練兵、守要俱許以便宜區處。 仍督率陪臣權慄盡心協理。 爾宜奮身苦志幹蠱圖存, 內起瘡痍, 外修戰備。 博擧萬全之策, 永爲善後之圖, 固我藩籬, 寧爾宗社。 俟有成功, 另議處, 毋或違越明命廢失良時。 致誤事機噬臍何及? 爾其承欽之。 故諭。’ 王卽遣陪臣奉表陳謝。 時, 臺官劾帥臣。 王手敎曰: "古者, 元帥之行也, 鑿門而出, 推轂而遣, 在軍稟命則曰: 「此在將軍。 寡人不敢從中制之。」 今則不然, 使庸人䝂子皆得以議其短, 終乃慢罵而强存之, 今之待元帥, 其異乎古之元帥也。’ 論者遂寢。 二十五年丁酉, 倭賊襲破閑山島張兵再搶, 先鋒已逼京都。 時提督麻貴提孤兵在京城, 軍情危懼。 王厲氣巡城, 堅守不動。 經理楊鎬亦自平壤疾馳來援。 王涕泣迎見, 誓不與賊俱生。 仍偕經理視師江上, 至以單騎渡江相度據守形勢, 人心賴以鎭定。 遂協助天兵, 大翦賊鋒于忠淸之境以却之。 及經理督三路大軍, 進箚於島山也, 王欲以匹馬從戎親冒矢石, 手帖懇請至于再三, 經理終不見許, 而止。 本國兵制, 略倣唐之府兵, 分休立防, 兵農相依, 雖便於守國, 而常短於禦敵。 王見戚繼光所撰《紀效新書》, 甚嘉其制, 別設訓鍊都監, 命大臣一員以領之。 擇武弁重臣爲大將, 抄擇丁壯勇銳, 分屬部伍, 儲養訓鍊, 頗有條理。 時, 南邊專倚舟師。 王以手札敎帥臣曰: "我方致力舟師, 集師於釜山。 至於陸地之據險、他路之要衝, 皆不暇及此。 蓋有見乎前日水戰之捷也。 兵無常勢, 變出意外, 豈可引前事而爲例乎? 當初兇賊入寇釜山, 直擣北上, 舟師橫海而不憚, 湖南議後而不顧, 果何前例? 我國形勢沿海千餘里, 此眞所謂散地而三面受敵之國也。 賊之兇狡特甚, 若諜知我師之屯聚於釜山, 自五島因風掛帆, 一瞬千里直向湖南, 繞出我師之後, 則是我師爲賊所綴, 自湖南、湖西以至海西、關西, 一帶沿海無處不到, 誰得以禦之? 徒聚舟師於釜山, 不置重兵於湖南, 不守睦
              陸地之險阨, 恐非計也。" 嘗語講官曰: "存心有要。 日用之間, 千緖萬端交接於前, 廓然大公順而應之, 不以外物之來動其中。 然後欲靜而靜, 欲動而動矣。 不然而邪思妄慮, 有如雲興, 則欲以消遣而不可得, 蓋心如止水難矣。" 時有物怪, 天將求見我國卜者, 以占吉凶。 王曰: "天之賦物不得其常, 是謂之怪, 怪者失其常也。 常者理而已矣, 人事之失其理者, 皆足以應之而受其凶。 象占昭昭豈待占乎? 彼一箇瞽師安能知之?" 二十七年, 倭賊盡退。 王遣陪臣奉表、陳謝。 皇帝降勅慰諭, 仍賜綵幣、表裏。 是年中朝營造乾淸、坤寧宮, 王遣陪臣進獻助工方物。 皇帝降勅褒諭, 仍賜白、金蟒衣。 庭試策士。 敎考官曰: "暫見試製, 有用莊、老語者。 自三墳、八索以來可法之文不爲不多, 安用莊生詖淫之說? 今宜禁斷。" 二十八年, 王妃朴氏薨。 兵火之時, 王之受封誥命、冕服, 竝皆淪失不保。 王遣陪臣奏請照例補賜。 翌年正月, 陪臣回自京師, 皇帝降勅, 補賜誥命、冕服。 制曰: "朕惟王者持危擧廢, 莫厚于仁; 立國安仁
              民, 莫大乎禮。 禮者物恥足以振之, 國恥足以興之。 雖文章、物采, 無敢廢也。 爾朝鮮爲國, 素敦禮敎, 懋篤忠敬, 稱我優嘉。 自頃以來越在草莽, 典章、文物幾于蕩然。 朕爲爾洗滌兇妖, 恢還土宇, 固我師武臣力, 亦不可謂非爾秉禮之效。 否則軍旅安經, 政令安行? 順物不守, 事乃大逆, 尙有今玆之捷乎? 爾以誥命、冕服奔逬莫守, 遣使來告, 請得賜如初。 夫事上莅下, 須此修容, 復漢威儀, 朕所矜許。 是用勅尙方製給, 仍錫之誥, 爾尙敬之哉! 朕不以禮假人, 爾毋以菲廢禮。 藍縷啓楚, 大布興衛, 薪膽覇越。 皆王今日事懋哉! 毋忝命。’ 王卽遣陪臣奉表、陳謝。 該官以王之欽賜冕服長短不適體, 請改造。 王曰: "吾皇上之賜, 當服之無斁。 何敢改也? 予於壬辰蒼黃西遷之時, 宮中之物悉棄之, 惟皇上所賜蟒龍衣手索提出, 擬於死時必着此衣而終也。 其衣至今猶在時, 或披見不覺涕下也。" 三月, 皇帝冊立皇太子, 欽差翰林院侍講顧天峻、行人司行人崔廷健降勅, 竝賜王及妃綵幣文錦。 王遣陪臣進表、陳賀, 又遣陪臣進表、謝恩。 敎禮曹曰: "前代諸王墳墓及忠賢之墓, 竝令修治封植以敦崇德象賢之義。" 是年, 王冊領敦寧府事金悌男女金氏爲繼妃, 遣陪臣奏請繼妃誥命、冕服。 三十一年, 陪臣回自京師齎捧到皇帝勅諭曰: "得奏, 王已娶金悌男女爲繼室, 乞賜誥命、冠服, 特允所請。 玆封爾金氏爲朝鮮國王繼妃, 竝賜誥命、冠服、彩幣等件。 就付差來陪臣齎, 回至可收領。 王宜祗承恩錫, 永效忠貞, 以副朕寵賚之意。 欽哉!" 三十二年, 遣陪臣押解漂海人民五十七名, 具奏上聞。 皇帝皆降勅獎勵, 竝賜白金、文錦。 三十四年二月, 皇孫誕生, 皇帝遣翰林院修撰朱之藩、禮科左給事中梁有年降勅若詔, 竝賜王及妃綵幣、文錦。 王卽遣陪臣上表、陳賀, 又差陪臣奉表、稱謝。 三十五年某月, 遣陪臣押解漂海人民一十九名具奏上聞。 皇帝卽降勅褒諭, 仍賜白金、文錦、綵段。 王自禍難以來, 憂勞成疾, 賊退之後, 亟欲傳位。 頤養十餘年間, 懇敎非一。 雖以世子泣辭、諸臣不釋故黽勉聽政, 而內禪之計, 終不弛于懷。 自丁未春, 王疾彌留, 以至于冬, 證益危苦。 世子晝夜侍寢, 衣不解帶, 沐浴焚香, 虔誠祝天。 王慮其生疾, 累諭止之, 常令留宿寢側。 乃於戊申二月初一日, 薨於貞陵洞行宮之正寢。 春秋五十七, 在位四十二年。 臨終手書遺敎, 執世子手而授之, 仍命權署國事。 王聰明剛毅、恭儉慈仁、誠孝出天、英智過人、崇儒重道、好學嗜義。 事大之誠, 出於至性, 迎詔拜表之儀, 正至聖節望闕之禮, 率皆虔誠精白, 肅敬將事。 雖顚沛流離疾病困劇之際, 未嘗或廢, 而亦未嘗少懈。 每封進方物, 必盥濯齋潔, 手自點視, 丁寧戒飭, 極敬極愼。 或因物力未敷有未盡情, 則比使臣之回一刻不能忘, 宮中得一珍味, 則必置之案上, 西向拜祝曰: "欲獻吾皇, 何可得也?" 瞻戴之誠, 不啻如孝子之慕父母。 平居及對群臣語, 一則曰‘皇恩罔極’, 二則曰‘皇恩罔極’. 一念對越如在左右。 兵興之後, 天朝文武將官之前後出來者, 蓋不知其幾, 上自元戎下至軍丁, 無不致敬盡誠, 各盡其接待之禮。 窮閻僻巷, 出入不憚, 風雨寒暑, 罔或停廢。 一日接遇或至三四處, 侍從之臣皆若不耐, 而未見有一毫怠忽之色。 今年正月, 陪臣之齎詔而回也, 王疾已亟, 猶以不得郊迎爲痛。 勅書至宮中, 强起盥手, 扶人拜跪, 躬自奉安, 西向涕泣。 病遂加劇, 蓋出至情, 非强爲也。 事榮靖王妃
              朴氏及恭憲王妃
              沈氏如事親母, 承顔養志, 曲盡誠意, 朝夕問安之禮, 十餘年如一日。 若有疾病, 則躬視藥餌, 盡誠祈禱, 及其喪也, 哀毁過傷, 一遵禮制。 友愛天至, 敬待二兄一娣。 終身不少衰, 撫恤諸孤如己出。 性素簡約, 不喜紛華, 聲色·游畋之娛、逸豫·侈靡之樂, 無一掛于心。 食不重味, 衣常澣濯, 妃嬪宮人亦不敢服侈靡, 以見勤恤民隱。 冬寒暑雨, 每軫其咨之念, 節用惜費, 務本重農, 宮中粒食不令遺地曰: "此皆農夫粒粒辛苦之物。 安坐而食, 亦已足矣, 況敢暴殄乎?" 尙風化而重節義, 礪廉恥而愼賞罰, 愛惜民命, 未嘗妄殺一人, 雖昆蟲微物, 亦戒其殺傷。 若聞人之有病, 則雖閭閻下賤, 心欲全活賜以藥物, 如恐不及, 每當決獄, 必哀矜惻怛以求生道。 謹守成憲, 苟非大謬, 則不喜紛更, 禮遇臺諫, 雖有過激, 而常示優容。 卽位以來, 朝臣雖或有黜罰, 輒許自新, 嚴而克寬, 明不至察。 御難處疑, 果斷英發, 則爲曠世豪傑之主; 燕居雍容, 沈潛刻厲, 則似治經篤實之儒。 至於籌邊料敵決敗算成, 出人意表效於屈指。 雅向儒術, 孜孜不倦, 日接筵臣, 講讀經傳, 揚確古今, 出入淵微, 所論高出先儒箋註之外, 群臣莫敢贊一辭。 一室焚香, 左右圖書, 雖於幽獨得肆之地, 不設惰慢之容, 凝神端坐, 手不釋卷。 以至諸子百家、醫藥、雜流之書, 無不貫穿瀜洽, 而斥絶異端, 排擯詭論, 嚴諭諸生禁用莊、老、佛語, 蓋於異敎之書, 燭破其源頭, 知其彌近理, 而大亂眞故也。 晩而好《易》, 雖在搶攘, 不輟講讀。 常語筵臣曰: "讀《繫辭傳》, 不覺手舞足蹈也。" 發號施敎, 細書成文, 初不經意而輒成典訓, 觀書十行俱下, 一覽皆記。 雖一日萬機, 庶事叢冗, 而裁決無留, 刃迎縷解。 至於刑獄法律之煩、錢穀文簿之瑣, 一言判剖不爽毫忽, 群下震懾, 率職惟謹。 嗚呼! 王以不世出之資, 抱大有爲之志, 高視千古銳意至治, 期欲挽回世道, 以臻隆古之盛。 不幸遇賊, 守義罹禍, 王自以齎志莫伸, 終身慷慨。 惟其格天之至誠, 可以質之於神明, 有辭於天下, 故用能蒙皇上不世之恩, 雪先系之積誣, 而垂光國之烈, 却滔天之强寇, 而成再造之績功, 在宗祊業煥中興。 嗚呼韙哉! 嗚呼痛哉! 戶曹判書李廷龜製進。
            

○校理崔起南上疏, 陳時弊及伸成渾之冤。 其略曰:一曰盡誠孝, 二曰敦聖學, 三曰任賢能, 四曰修軍政, 五曰革弊政, 六曰奮聖志。 (其盡誠孝之目曰)
              孟子曰: "養生不足以當大事, 惟送死可以當大事。" 又曰: "親喪, 固所自盡也。" 其於送死之際, 自盡之道, 必以遵用禮經爲貴, 而後世帝王多溺於短喪之制, 其間雖有一二賢辟斷然欲行, 而例爲俗論所沮, 豈非可惜之甚也? 我國議禮之臣, 亦無定見, 使我大行大王執仁順、仁聖兩王后之喪, 未免有前後異禮之失, 此識禮之士所竊歎者也。 且於頃日成服之時, 都監不以散垂之絰進於少斂之時, 而至於成服乃進已絞之絰, 實禮之欠者也。 元子之服, 用以冠杖, 此亦欠也, 而殿下引朱子"服已成, 中改未安"之論, 爲之下敎, 其好問、好禮之意, 豈不盛哉? 臣之愚意蓋冠杖、散垂之類, 則此節目間事, 而至如仁順喪時大行大王已行之禮, 則此實喪禮之大者。 而其論初由於閔純之疏, 純, 儒臣也, 不陷君父於非禮。 伏願殿下亟令禮官, 與一時知禮如鄭逑、韓百謙、金長生之輩, 更爲商議, 以盡通喪之制則幸甚。 喪禮雖盡於先王, 而亦必奉承慈殿, 能盡幹母之道, 使恩義交孚, 而又以其盡孝於慈殿者, 推而及之, 凡諸嬪之侍御於先王者, 亦皆待之以誠, 此孝之至也。 且我大行大王有則百斯男之慶, 而上自諸君, 下至襁褓稚孩, 皆托於殿下。 其所以盡其恩愛, 極其撫恤, 以敦友于之道, 此亦殿下之盡孝於先王者也。 學問之道, 不必專在於書冊上討論, 而引接臣僚, 講究日用當行之道者, 無非學也。 其引接臣僚之意, 玉堂請之, 政院啓之, 每以御所狹窄爲敎。 昨日則至於大臣二人一時來詣, 以請其入侍, 則其意至矣, 事體亦重, 而殿下又以前日之所以答玉堂、政院者答之, 亦恐其未安也。 況待以山林之賢, 方置臺閣者, 亦有其人, 而未嘗一見其面目、一接其論議, 則其於待賢之道, 又如何耶? 用人之道, 當以一彼此、破朋黨爲先, 臣請言朋黨之弊。 夫私黨旣立, 則人人各爲護黨自固之計, 而公室必弱, 天下國家之患, 未有甚於朋黨者也。 國家不幸, 朝臣角立, 三十年互相傾軋。 廊廟之所經營、臺閣之所爭卞者, 不過排擯異己、援用同類, 朝家公器爲渠輩之私物久矣。 擧措失宜, 是非混雜, 國綱安得以不墜, 仕路安得以不溷, 士習安得以不汚, 風俗安得以不偸? 況以我國壤地之褊, 人材之尠, 其於用人之際, 拘門地, 限科第, 其路甚狹。 而又以一朝廷分而爲二, 則人材之見棄者已是一半, 又以其半分爲四五, 則雖欲不使鄙瑣闒茸之輩玷汚名器, 何可得也? 朋黨者, 君子之不幸而小人之幸也。 其陰邪詖險、執迷不回者, 則必斥而遠之, 不使接跡朝端, 然後國家和平之福, 可以致矣。 顧以此睽離乖亂之極, 轉成寅恭和協之美, 必須委任大臣之有德望可以鎭服者, 使之擔當, 以展布其公道, 然後黨禍可消而賢能可用矣。 然《書》曰: "無有朋淫人, 無有比德, 惟皇作極", 惟聖明留意焉。 竊聞大行大王初年曾設正供都監。 蓋出於先王救民之意, 而句管之臣, 行不着實, 事竟中廢, 可勝惜哉? 今我殿下仁民之意, 則贊襄有臣, 必不至於先朝之中廢。 爲政在人, 豈虛語哉? 噫! 自上所發, 雖極其慈詳惻怛, 而下無奉承之人; 自下所陳, 雖出於刳肝瀝血, 而例下該司而已。 如是則十行仙札、萬言封章, 同歸於該司之一張休紙, 其何益於國哉? 自是以後, 上之所敎, 下之所陳, 切於時務, 可以施措者, 命使抄其條款, 錄爲一冊, 置諸左右, 時加點閱, 該官如有不卽奉行者, 必加責罰, 少不饒貸。 如是然後大小應施之事, 不至爲該官之悠泛廢閣, 而有補於時政矣。 惟聖明留意焉。 臣方在直中聞, 太學儒生等陳章, 請伸成渾之冤, 而上批有曰: "昔在壬辰, 先王西幸, 車駕過成渾所居之地, 而成渾不爲出見於路左, 又不奔問於止宿之地。 君臣急難相顧之義, 不當如是也。" 臣於成渾之此事, 亦嘗疑怪而究極厥由, 詳得其曲折者也, 請以臣之所聞者辨之。 蓋渾與鄭澈爲舊交, 由是重得時謗, 壬辰年間, 將朝夕被罪, 退歸田里。 而及其兵禍之作, 以待罪之人, 不敢自詣闕下。 又聞賊兵漸進, 民間傳言大駕將有西幸之擧云, 謂其子文濬曰: "吾旣不敢詣闕, 無復人臣之義。 當俟駕至, 哭迎道左。 如蒙一語賜問, 則是舍其罪也, 當生死隨駕; 而如其不然, 則負罪之臣, 回惶悶迫, 更無可爲, 唯當含痛窮天, 死於溝壑而已。" 至於大駕西下之日, 則渾之家僻在坡平山下, 距州限三十里, 距臨津大路十七八里, 而官家亦無調集之人, 漠然不聞。 而是日渾之妻兄申拭到渾家, 言: "大駕已渡臨津, 倍道疾馳, 有直向遼東之說。 不知今日次於何地。 且大駕渡津之後, 命撤東岸人家, 勿通道路, 已作亂兵, 不得通行。" 渾與拭相向痛哭而已。 翌日鄰人莫不奔避, 闔隣皆空, 渾亦移峽中, 大駕之駐於松京, 則亦渾之所不料及者也。 乘輿過去之日, 其勢固難及知, 而若能預出待候, 則可以及之, 而不能預出者, 亦有其說焉。 渾送奴京中, 探得消息, 則又有自上欲爲背城一戰之敎云。 於是民間西幸所傳之語, 亦不知其虛實, 且其意以爲: "大駕若有西幸之擧, 則當有官家調集之令, 民間必有可知之理", 此又渾之所以不得預候者也。 車駕之初發京城也, 事出蒼黃, 在京之臣, 亦或有不及知者, 則況渾家在距州限三十里之外者乎? 然自先王峻敎之後, 每以罪人自處, 嘗自草墓誌, 其略曰: "盜名欺世以負國恩, 人臣負恩, 孰有如我者乎? 吾死目不瞑矣。" 又於將死之際, 遺書其子曰: "吾得罪君父, 惶恐而死。 汝當衣以布衣, 斂以布衾, 取茅覆棺, 牛車歸葬, 略爲掩土。 無違我志。" 云, 其情戚矣。 嗚呼! 當君父播越之際, 知其過於所居之地, 而不爲迎拜, 又知其止宿於不遠之地, 而不爲奔問, 則古今天下, 寧有如是之人乎? 此情理之所不近者也。 噫! 渾家世林泉, 道學自任, 負士林重望, 爲一世儒宗, 而不幸以所親之故, 連累展轉, 橫遭情外之謗者, 非止一二, 此斯文之痛也。 伏願聖明深察其至冤極痛之情, 有以伸之, 則斯文幸甚。答曰: "省疏, 具悉誠悃, 深用嘉焉。 當留察而議處。"

○校理崔起南上疏曰:臣頃在玉堂也, 僚中有進箚之論。 臣只與於箚目之相議, 而未參於箚辭之勘定, 區區之見, 未及參及於其間, 而玆者更忝本職, 則前日所議之箚, 旣已製進。 臣之耿耿, 於是益切, 敢就諸僚已陳之箚, 添損其目, 推演其說, 而爲之瀆冒焉。 其目有六: 一曰盡誠孝, 二曰敦聖學, 三曰任賢能, 四曰修軍政, 五曰革弊政, 六曰奮聖志也。 何謂盡誠孝? 孟子曰: "養生不足以當大事, 惟送死可以當大事。" 又曰: "親喪, 固所自盡也。" 其於送死之際, 自盡之道, 必以遵用禮經爲貴, 而後世帝王多溺於短喪之權制。 宋
              寧宗之遭喪也, 朱子有言曰: "壽聖皇帝易月之外, 猶執通喪, 朝衣、朝冠皆以大布, 甚盛德也。 陛下宜遵壽聖已行之規, 而遵用漆絲淡黃之服, 臣竊痛之。" 我國禮之臣, 亦無定見, 使我大行大王, 執仁順、仁聖兩王后之喪, 未免前後異禮之失, 有若宋朝之事, 此識禮之士所竊嘆者也。 伏願殿下亟令禮官, 與一時知禮如鄭逑、韓伯謙、金長生之輩, 更爲商議以盡通喪之制, 則幸甚。 喪禮雖盡於先王, 而亦必奉承慈殿, 能盡幹母之道, 使恩義交孚。 而又以其盡孝於慈殿者, 推以及之, 凡諸嬪之侍御於先王者, 亦皆待之以誠, 此孝之至也。 且我大行大王有則白斯男之慶, 而上自諸君下至襁褓提孩, 皆托於殿下。 其所以盡其仁愛, 極其撫恤以敦友于之道, 此亦殿下之盡孝於先王者也。 惟聖明留心焉。 何謂敦聖學? 夫‘允執厥中’, 堯之所以授舜也, 加之以‘人心惟危道心惟微惟精惟一’十二字者, 舜之所以授禹也, 成王之傳告康王也, 亦必以‘冒貢非幾’爲戒, 則堯、舜之所謂‘學者只是心上做功’而已。 自是文、武、周、孔之聖, 顔、孟、程、朱之賢, 其所傳授而講明之者, 皆不出此, 則心法之外, 更無他學。 至如論古今辨是非, 以爲格致之功者, 則亦須取資於史學矣。 後世人主溺於聲色遊畋, 而不復留意於學者, 則固無足道。 往往號爲讀書, 其所以爲學者, 適足爲文辭外飾之資, 而與聲色遊畋, 同歸於亂亡者多矣。 古人所謂: "淸濁雖殊, 亡國則一也", 誠格言也。 其學問之道, 不必專在於書冊上討論, 而引接臣僚講究日用當行之道者, 無非學也。 其引接臣僚之意, 玉堂論之, 政院論之, 每以御所狹窄爲敎, 而昨日則大臣二人, 一時來詣, 而請其入侍, 則其意至矣, 事體亦重, 而殿下又以前日之所以答玉堂政院者答之, 亦恐其未安也。 況待以山林之賢, 方置臺閣者, 亦有其人, 而未嘗一見面目, 一接其論議, 則其於待賢之道, 又如何耶? 人主之待臣, 至有引入臥內者, 則何居處之足論乎? 惟聖明留心焉。 何謂任賢能? 有德之謂賢, 有才之謂能。 正君善俗, 非賢不能, 故用人之道, 必以尊賢爲先。 是以《中庸》序九經, 而尊賢居其一。 帝王圖治之所急, 孰過於此哉? 今我殿下乃於新政之初, 欲用林下之士, 以鄭仁弘、鄭逑, 首加寵獎, 申應榘、李基卨之輩, 亦被收用之命, 凡學行高蹈之士, 悉令薦聞, 則一時觀瞻, 孰不聳動? 此眞急親賢之至意也。 而仁弘去、基卨遞, 逑又引疾而固辭, 其他所謂學行高蹈之士, 亦恐其未必于于然來也。 伏願殿下其於求賢之道, 待士之禮, 益盡其誠, 勿使有不承權輿之嘆, 則幸甚。 所謂‘修軍政’者, 何也? 昔成王初崩, 康王釋冕反喪服, 接見群侯之時, 太保召公首以‘張皇六師’爲戒。 成、康之世天下旣已治平, 四海旣已無虞矣。 元老大臣始見新君於亮陰之初, 其所警告者, 必以此爲先焉。 若使召公, 當於今日, 則其所以汲汲於師旅者, 宜如何哉? 頃者大行大王乃以實紀之法, 反覆利害, 下敎備局, 使之議啓, 而寂寥數年, 置之相忘。 廟堂之臣, 無意於國事, 一至於此, 寧不寒心? 上年大行大王方在違豫之中, 特令兵曹印出《武經七書》, 而又令設武學, 置敎授以爲練將之規。 古人云: "練卒百人, 不如練將一人。" 然則兵政之操約而施博者, 無過於此矣。 使先王盛意, 不至中廢, 則恐是繼述旨事之一道也。 臣出入騎省者, 至於六載, 而嘗管訓監軍兵, 亦佐北門戎幕, 中外軍兵之悉無形樣, 靡一可恃者, 臣所目見而詳知者也。 臣曾將軍政之弊, 條陣于大行大王之時, 猥蒙察納, 特令兵曹備局商議施行, 而兵部之所可自爲者, 則略或見施, 猶未着實, 至於其中養兵一節, 最其大者, 而其時大臣, 以姑待宮闕大役之過, 爲之回啓, 竟不見施。 噫, 臣之所陳, 未必養兵之良猷, 而惟其兵之不可不養者, 則此正今日莫急之務也。 將臣疏意爲之講議, 則恐亦不無因是而思其長策者也。 且近來北道防戍, 調用南關之卒, 至於諸道之兵, 莫不添入, 靡室靡家, 載罹寒暑, 而本道內需司之奴, 則安坐於咫尺之地, 南關之卒、諸道之兵, 憤怨益深, 至於解體。 內奴之在安邊以北者, 所當竝許選抄束伍, 以爲南北備禦之助也。 惟聖明留心焉。 所謂革弊政者, 何也? 家國大小政法, 一皆墜廢, 無復祖宗之舊規, 而種種病民之政, 日滋月益, 孑遺蒼生, (如在水火之中,) 嗷嗷怨呼, 慘不忍聞。 (可不哀哉?) 我殿下臨御之初, 首下憂民之敎, 貢物上供之類, 悉令量除, (則此正義《易》損上益下之義也; 文王視民如傷之意也。) 而大臣又有將順而建議者, 貢物、軍卒之弊, 請其設局而會勘, 山陵、詔使需用之物, 使之商議而(儲備,)至於供上方納內需之事, 亦將俟其上命之下, 而量處之, 則斯民之倒懸, 可以解矣。 所謂‘國典’者, 前有《經濟六典》, 後有《經國大典》。 《經國》之典, 則始撰於世祖時, 而頒於成廟之朝, 《經濟》之典, 則乃我太祖、太宗革麗開國而立經陳紀之書, 而至世宗大備, 太宗、世宗、文宗之所以用之, 而相繼致太平者也。 其間雖不無古今之異宜者, 而其良法美意, 可以百世行之者多矣。 先正金安國, 每於經筵, 動引《六典》, 其意可見矣。 (《康誥》曰: "往敷求于殷先哲王, 用保人民。" 凡可保人吾民者, 則雖在異代之事, 亦可爲之效法, 況我祖宗《經濟》之典, 豈非今日之所當參考者乎?) 今日之所謂法者: 一則前例, 一則橫看, 一則謄錄。 旣非《大典》, 又非《六典》, 或出於燕山之朝; 或出於權奸之手; 或出於胥吏之口, 添立雜役, 以病斯民者, 不勝其衆, 而至於祖宗之良法美意, 則掃地盡矣。 誠能通考祖宗之規制, 凡舊章之墜廢者, 必申明而修擧之, 其出於權奸、胥吏、燕山荒亂之時, 而仍爲前例, 實非《經國》、《經濟》之所載, 悉皆革去, 使聖明之下敎, 大臣之所建議者, 必有實惠, 則幸甚。 竊聞大行大王初年, 曾設正供都監, 蓋出於先王救民之意也, 而句管之臣, 行不着實, 事竟中廢, 可勝惜哉? 今我殿下仁民之意, 則贊襄有臣, 必不至於先朝之中廢。 爲政在人, 豈虛語哉? 所謂‘奮聖志’者, 何也? 天下之事, 必以先立此志爲本, 帝王之治, 唯患志不立耳, 自古未有有其志而無其治者也。 我大行初年, 奮然有大有爲之志, 而中歲以後, 治效之著, 不如初年, 於是有御製一詩曰: "撫劍中宵氣吐紅, 壯心曾許奠吾東, 年來事業邯鄲步, 回首西風恨不窮。" 此以我先王挽回三代之志, 恨其治不及志, 而爲之慨然者也。 以先王奮發有爲之志, 及至中年, 尙有邯鄲步之恨, 則今我殿下之所以有志者, 未知其能庶幾於先王之志耶。 殿下今日之志, 特將適千里者之擧足於戶庭之間而已。 伏願殿下發軔甚猛, 必以一蹴而至於千里爲志, 使其所謂志者, 不爲一時之偶發, 而爲確然不拔之志, 則幸甚。 且臣方在直中, 聞太學儒生等, 請雪成渾之冤, 而上批有曰: "昔在壬辰, 先王西幸, 車駕過成渾所居之地, 而成渾不爲出見於路左, 又不奔問於止宿之地, 君臣急難相顧之意, 不如是也。" 臣於渾此事, 亦嘗疑怪, 而究極厥由, 詳得其曲折者也。 請以臣之所聞者辨之。 蓋渾與鄭澈爲舊交。 由是重得時謗, 壬辰年間, 將朝夕被罪, 方待罪田里, 而及其兵火之作, 以待罪之人, 不敢自詣闕下, 而又聞賊兵漸逼, 民間傳言大駕將有西幸之擧云, 謂其子文濬曰: "吾旣不敢詣闕, 無復人臣之義。 當俟駕至, 哭迎道左, 如蒙一語賜問, 則是舍其罪也, 當死生隨駕而去。 如其不然則負罪之臣, 回徨悶迫, 更無可爲, 惟當含痛窮天, 死於溝壑而已。" 至於大駕西下之日, 則渾之家僻在坡平山下, 距州治三十里, 距臨津十七八里, 而官家亦無調集之令, 漠然不聞, 而是日渾之妻兄(申栻)
                  [申拭]
                
              , 夕到渾家言: "大駕已渡臨津, 倍道疾驅, 有直向遼東之說, 不知今夕次于何地。 且大駕渡津之後, 命撤東岸人家, 勿通津涉, 駕後道路, 已作亂兵, 人不得通行。" 云, 渾與(栻)
                  [拭]
                
              相向痛哭而已。 翌日隣里人, 莫不奔避, 闔隣皆空, 渾亦移入僻峽中, 大駕駐於松京, 則亦渾之所不料及者也。 棄輿過去之日, 其勢固難及知矣。 若能預出待候, 則可以及之, 而不能預出者, 亦有其說焉。 渾送奴京中, 探得消息, 則又有: "自上欲爲背城一戰之敎。" 云, 於是民間所傳西幸之語, 亦不知虛實, 且其意以爲: "大駕若有西幸之擧, 則當有官家調集之令, 民間必無不知之理。" 此又渾之所以不得預爲待候者。 車駕之初發京城也, 事出蒼黃, 在京之臣, 亦或有不及知者, 則況渾在家距州治三十里之外者乎? 然渾自得先王峻敎之後, 每以罪人自處, 嘗自草墓誌其略曰: "吾盜名欺世, 以負國恩, 人臣負恩, 孰有如我者乎? 吾死目不瞑矣。" 又於將死之際, 遺書其子曰: "吾待罪君父, 惶恐而死, 汝當衣以布衣, 斂以布衾, 取茅覆棺, 牛車歸葬, 略爲掩土。 無違我志。" 云, 其情戚矣。 嗚呼! 當君父播越之日, 知車駕過於所居之地而不爲奔問, 古今天下, 寧有如是之人乎? 此情理之所不近者也。 噫, 渾家世林泉, 道學自任, 負士林重望, 爲一世儒宗, 而不幸以所親之故, 連累展轉, 橫遭情外之謗者, 非止一再, 此斯文之痛也。 顧其被誣之端, 發於朴惺、文景虎之疏, 此則遐遠之人傳聞之語, 而其所以構陷罪案者, 則實柳永慶之所主張也。 其司
              時三司之官, 或呈告或立異, 至於三司盡空, 雖終與於其論者, 特出於不能違異, 而未必皆有媢疾之心也。 以渾之被罪爲之至痛者, 此國人公共之論也。 惟我殿下新服厥命, 首擧尊賢之典, 而尊賢之義, 無間於存沒, 則咸謂成渾之冤昭雪不日。 而殿下今日之敎, 乃反出此, 則儒林之望, 豈勝缺然? 臣之於渾, 雖未有摳衣凾丈之恩, 區區之心, 實切敬慕。 其所以敬慕者, 誠以渾之學, 忠孝爲本, 足以矜式一世故也。 而反以遺君, 終始見疑於君父如此, 豈非在所當辨者乎? 況臣忝直禁中, 得見批儒之敎, 則咫尺之間尤不可有懷不達, 故敢以臣之曾所聞知者, 備陳曲折, 以明其情理之有不然之有不然者矣。 如使渾果有遺君之罪, 而不爲深惡痛絶, 反欲曲護, 多費辭說, 則是自有遺君之心也, 粗識君臣之義者之所不敢爲也。 臣謹具六條, 方擬仰叫, 而適因聖批, 敢此竝瀆。 伏願聖明深察其至痛極冤之情, 而有以伸之, 則斯文幸甚。 (臣無任激切屛營之至, 謹昧死以聞。)答曰: "省疏, 足見有懷畢達之誠, 深用嘉焉。 但成渾一事, 言之者紛沓, 不計事體, 顯有脅迫之態, 此則未安也。 姑待後日, 何晩?"